**Oбележили смо месец менталног здравља**

У оквиру обележавања месеца менталног здравља, у петак, 25. октобра 2024. године, школски психолог је организовала радионицу за заинтересоване ученике на тему асертивне комуникације. На радионици су ученици имали прилике да се упознају са различитим облицима комуникације, асертивним правима и различитим асертивним техникама.

Као друга активност у оквиру обележавања месеца менталног здравља у нашој Школи, у  понедељак 28. октобра 2024. године, одржано је предавање за заинтересоване родитеље и наставнике на теме које се односе на ментално здравље младих. О кључним одликама адолесцентног развојног доба и најчешћим проблемима из домена менталног здравља у адолесценцији говорио је др Илија Божић, специјализант дечје и адолесцентне психијатрије, запослен у Институту за ментално здравље. О депресији и анксиозности у адолесцентном узрасту говорила је др Бојана Граховац, психолог, запослена у дому здравља „Стари град“.